پاکستان کې ډرون بريدونو ۴٥ جنگيالي وژلي
ديو مقامي استخباراتي چارواکي ترمخه ميزائيلونه په هاغه گاډي داغل شوي چې پکې يو شمير تندلاري ناست وؤ او هاغه کور ته ننوتلو چې تندلارو به دخپلې ځالې په توگه کارولو
دافغانستان دپولې ترڅنگ دپاکستان په شمالي او جنوبي وزيرستان کې دبې پائيلټه مشکوک امريکائي جاسوسي الوتکو يا ډرون لخوا دتندلارو په ضد دتير شواروز په مهال ترسره شوؤ ميزائيلي بريدونو کې لږ ترلږه ۴٥ شکمن جنگيالي وژل شوي دي. په قبائيلي سيمو دډرون دغه بريدونه دواشنگټن لخوا دپاکستان پوځ لپاره د٨٠٠ؤملينو امريکائي ډالرو دځنډ څخه يوه ورځ وروستو ترسره شوي دي. دمقامي استخباراتو چارواکو ترمخه دډرون دغه بريدونه دگل په ورځ هاغه مهال پيل شول کله چې دډرون لخوا دتندلارو په يو مرکز او يو گاډي ٩ ميزائيلونه وداغل شول چې پکې ٢٥ جنگيالي وژل شوي. وروستو په جنوبي وزيرستان کې دتندلارو په يو بل مرکز دوه ميزائيلونه وداغل شول چې پکې پينځه جنگيالي ووژل شول. همدغه راز دنهې په سحر دډرون لخوا په شمالي وزيرستان کې دتندلارو يوه بله ځاله هم په نخښه کړى شوې ده. ديو مقامي استخباراتي چارواکي ترمخه ميزائيلونه په هاغه گاډي داغل شوي چې پکې يو شمير تندلاري ناست وؤ او هاغه کور ته ننوتلو چې تندلارو به دخپلې ځالې په توگه کارولو، دبريد وروستو په کور اور ولگيدو چې پکې ١٥ جنگيالي ووژل شول. په ازاده توگه دډرون په دغو بريدونو کې دوژل شوؤ کسانو دشميرې پخلى نۀ دى شوى او تندلاري تل دحکومتي شميرې سره مخالفت ښائي. دکال ٢٠٠٩م دجون په مياشت کې هم په جنوبي وزيرستان کې دډرون لخوا يو ترسره شوي بريد کې تر ٧٠ؤ پورې کسان وژل شوي وؤ او په نزدې مياشتو کې د۴٥ؤ جنگيالو دوژنې دغه شميره تر ټولو سيوا ده. دډرون لخوا اکثره بريدونه په جنوبي او ځانگړې توگه شمالي وزيرستان کې ترسره کيږي، چې دامريکائي چارواکو ترمخه دغلته پټ جنگيالي په افغانستان کې ميشتو امريکائي او افغاني ځواکونو باندې له بريدونو وروستو بيرته په قبائيلي سيمو کې پناه اخلي. واشنگټن څو څو ځله پاکستان څخه شمالي وزيرستان کې دتندلارو په ضد دپوځي عملياتو پيل کولو غوښتنه کړې ده، خو پاکستان دريځ لري چې لمړى به په نورو قبائيلي سيمو کې دتندلارو په ضد لاسته راوړنې پياوړې کوي.